Իսկ երեկոյան այնքան է գեղեցկանում մեր քաղաքը, որ թվում է, թե որևէ տոնի առթիվ է զուգվել, զարդարվել: Այնքան լուսավոր է, այնքան ուրախ, որ պարզապես կարելի է շլանալ նրա լույսերից ու ռեկլամներից: Այնքան ճաշակով և նուրբ գույներով են արված ռեկլամները… Հիմա դու երևի կզարմանաս, որովհետև քո ժամանակ մեր քաղաքի ռեկլամները այնքան էլ լավ չեն եղել: Իսկ վերջում պատմեմ քո այնքան սիրելի տանիքների մասին… Հիմա միայն մի քանի հոգի չէ, որ տանիքից կարող են հիանալ քաղաքի տեսքով: Միայն Փափազյանի պողոտայի վրա կան երեք երկնաքերներ, որոնց տանիքներին սիրունիկ սրճարաններ են կառուցված: Դրանք հատկապես դուր են գալիս զբոսաշրջիկներին: Նրանք այնտեղ են գնում քաղաքը դիտելու, իսկ մեզ` երիտասարդներիս, երևի միշտ էլ երկինքն է ձգում… Կտուրներից երևում է ամբողջ քաղաքը իր ռեկլամներով, երկնաքերներով, լուսավորված շատրվաններով: Կենտրոնում երևում են ցածր շենքերի կտուրներ, իսկ նրանց շուրջը օղակ են կապել գունավոր, սլացիկ երկնաքերներ: Եթե ուշադիր նայես լույսի խարույկներին, կտեսնես, որ դրանք մեր հին եկեղեցիներն են: Մոռացա ասել, որ բոլոր ճարտարապետական հին հուշարձանները գիշերը լուսավորվում են: Այլ երկրներից եկող ճարտարապետները հիացած են մնում մեր «առասպելականորեն ծեր ու անհավատալիորեն երիտասարդ» Երևանով: Հեմինգուեյը, որին մենք էլ, ինչպես դուք, շատ ենք սիրում. Փարիզի մասին ասել է. — Փարիզը տոն է. որը միշտ քեզ հետ է: